Lúlli litli í stíu sinni í sumar . mbl.is / Hafþór Hreiðarsson Selkópurinn Lúlli er ekki enn kominn í leitirnar og hafa engar nýjar vísbendingar komið fram varðandi hvarf hans , að sögn Helga Sveinbjörnssonar , eins eigenda dýragarðsins . Landselskópurinn Lúlli litli labbakútur hvarf frá dýragarðinum í Slakka í Laugarási í Biskupstungum fyrir rúmri viku . Einna helst er talið að Lúlla litla hafi verið rænt , en Helgi telur litlar líkur á því að kópurinn hafi getað strokið af bæ einn og óstuddur . Hann hafði samband við lögreglu á sínum tíma en þó hefur ekki verið lögð fram formleg kæra af neinu tagi og enginn er grunaður um verknaðinn . Helgi segir að eigendurnir hafi vonast til að einhver kæmi fram með upplýsingar um hvarf Lúlla eða hreinlega skilaði selnum eftir að fréttir komu af hvarfi hans í fjölmiðlum . Þetta gekk hins vegar ekki eftir . Hægt er að heimsækja hin dýrin í dýragarðinum í Slakka milli 13 og 18 á laugardögum og sunnudögum fram til 15. september .